In nomine Patris et Filii et Spiritus Sancti, amen. Ego Odo, dux Burgundię, notum facio omnibus hominibus tam presentibus quam futuris, quod Barnuinus de Drees et Johannes, filius ejus, dederunt in helemosinam Deo et beatissimę Dei genitrici Marię et fratribus militię Templi quicquid habebant in villa quę dicitur Avonna, et in omnibus finagiis et appendiciis ejus, in omni profiscuo in perpetuum. Et hoc donum sicut melius excogitari potuerunt, fecerunt et devote laudaverunt. Postea vero super hac helemosina orta est querela inter fratres militie Templi et uxores Barnuini, et Johannis, scilicet Alaiz et Aalix, quę querela coram me est pacificata, et predictę dominę Aalaiz et Aaliz quicquid querelabant in jam dicta helemosina, omnino absque retentacione adquitaverunt, laudaverunt et concesserunt, et filii et filię earum, scilicet Odo, filius Alaiz et Maria, filia ejus, soror Odonis, et Nycholaus, cognomine Johannes, filius Aaliz et sorores jam dicti Nicholai; Jordana et Maria hoc donum jam dictę helemosinę laudaverunt et concesserunt. Hujus rei testes sunt: Arvex de Saphra; Stephanus Vilanus; Guido de Fonteites; Boinus, tunc temporis prepositus Castellionis, qui laudę hanc dedit matheriam; frater Humbertus, capellanus Templi; Otho, presbiter et tunc temporis vicarius Templi. Et ut hoc ratum et inconcussum habeatur in perpetuum, ego Odo, dux Burgundię, hanc kartam sigille mea confirmavi. Actum est hoc Divioni in aula mea, coram baronibus meis; anno incarnati Verbi M°C°XC° tercio, regnante glorioso et victorioso Philyppo, rege Francorum.